A Tanács 95/64/EK irányelve
(1995. december 8.)
a tengeri áru- és személyszállításban használt statisztikai adatszolgáltatásról
AZ EURÓPAI UNIÓ TANÁCSA,
tekintettel az Európai Gazdasági Közösséget létrehozó szerződésre és különösen annak 213. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel annak biztosítása érdekében, hogy a közös tengeri szállítási politikával kapcsolatosan rábízott feladatokat elláthassa, a Bizottságnak rendelkeznie kell a Közösségbe és onnan kifelé irányuló, valamint a tagállamok közötti és tagállamokon belüli tengeri áru- és személyszállítási forgalomról rendszeresen szolgáltatott összehasonlítható, megbízható és összehangolt statisztikai adatokkal;
mivel szintén fontos, hogy a tagállamok és a gazdálkodó szervezetek jó ismeretekkel rendelkezzenek a tengeri szállítási piacról;
mivel jelenleg a tengeri áru- és személyszállítási forgalomról nem állnak rendelkezésre közösségi szintű, átfogó statisztikai információk;
mivel a az 1993-1997. évek közötti időszakra a statisztikai információk területén végrehajtandó elsődleges fontosságú intézkedések céljaira kidolgozott keretprogramjáról szóló, 1993. július 22-i 93/464/EGK tanácsi irányelv [4] hangsúlyozta az átfogó statisztikák készítésének szükségességét;
mivel a Közösség statisztikai adatainak összehasonlítható és összehangolt módon történő begyűjtése lehetővé teszi egy megbízható, következetes és naprakész információkat tartalmazó, összefüggő rendszer kialakítását;
mivel a tengeri áru- és személyszállítás adatainak mind a tagállamok, mind a különféle közlekedési ágazatok között összehasonlíthatóaknak kell lenniük;
mivel ezen irányelv alkalmazásának felülvizsgálatával kapcsolatosan a Bizottságnak a megfelelő időben jelentést kell előterjesztenie;
mivel a tagállamok számára rendelkezésekkel biztosítani kell egy átmeneti időszakot arra, hogy statisztikai rendszereiket az ebben az irányelvben előírt rendelkezésekhez igazítsák, és kezdeményezhessék bizonyos adatok begyűjtésével kapcsolatosan tapasztalt problémák kezeléséhez kísérleti tanulmányprogramok kidolgozását;
mivel a Közösségnek ezért a kezdeti időszak folyamán az elvégzendő munka vonatkozásában pénzügyi hozzájárulással támogatnia kell a tagállamokat;
mivel ennek az irányelvnek az alkalmazásához, beleértve az időközben bekövetkező közgazdasági és műszaki tökéletesítéshez való igazításhoz szükséges intézkedéseket is, igénybe kell venni a Tanács 89/382/EGK-Euratom határozatának [5] rendelkezései értelmében felállított statisztikai programbizottság támogatását;
mivel a szubszidiaritás elvével összhangban az összehangolt információk elkészítését lehetővé tevő közös statisztikai szabványok kidolgozása hatékony módon csak a Közösség szintjén valósítható meg; mivel az adatok összegyűjtése minden egyes tagállamban a hivatalos statisztikák elkészítéséért felelős testületek és intézmények feladata lesz,
ELFOGADTA EZT AZ IRÁNYELVET:
1. cikk
A tagállamok gyűjtik a területükön működtetett kikötőket felkereső tengerjáró hajók áru- és személyszállítási forgalmáról szóló közösségi statisztikai adatokat.
2. cikk
Meghatározások
Ennek az irányelvnek az alkalmazásában:
1. A "tengeri áru- és személyszállítás" áruk és utasok tengerjáró hajók igénybevételével történő mozgatását jelenti, részben vagy egészben tengeri útvonalakon.
Ennek az irányelvnek a hatálya kiterjed azokra az árukra is, amelyeket:
a) tengeri létesítményekre szállítottak ki;
b) a tengerfenékről termeltek ki, és kikötőkben rakodtak ki a partra.
Ennek az irányelvnek a hatálya a hajók számára szállított üzemanyagra és üzemeltetéshez szükséges készletekre nem terjed ki.
2. "Tengerjáró hajó": olyan hajókat jelent, amelyeket nem kizárólagosan belvizeken, védett vizeken vagy azok közvetlen közelében, illetve kikötőhatóságok rendeletei által szabályozott vizeken vagy területeken üzemeltetnek.
Ennek az irányelvnek a hatálya nem terjed ki halfogási, halfeldolgozási, kutatási és fúrási tevékenységek végzése céljából üzemeltetett hajókra, vontatóhajókra, tolóhajókra, kutatóhajókra és mérési tevékenységeket végző hajókra, kotróhajókra, hadihajókra, illetve a kizárólag nem kereskedelmi tevékenységek végzése céljából üzemeltetett hajókra.
3. "Kikötő": olyan helyet jelent, amely rendelkezik megfelelő létesítményekkel hajók kikötéséhez, hajók rakományainak kirakodásához és berakodásához, vagy hajók utasainak kihajózásához, illetve behajózásához.
4. "Tengeri szállító nemzetisége": azt az országot jelenti, ahol a szállító üzleti tevékenységeinek tényleges központi irodája található.
5. "tengeri szállító" az a személy, aki vagy akinek a nevében egy másik személy egy feladóval vagy egy utassal áruk vagy utasok tengeri szállítására vonatkozó szerződést köt.
3. cikk
Adatgyűjtési sajátosságok
(1) A tagállamok az alábbi területekkel kapcsolatosan végeznek adatgyűjtést:
a) rakomány- és utasforgalmi információk;
b) hajókra vonatkozó információk.
A 100 tonna bruttó űrtartalomnál kisebb hajóterű hajók mentesíthetők az adatszolgáltatási kötelezettség alól.
(2) Az adatszolgáltatási kötelezettséggel kapcsolatosan előírt sajátos jellemzőket, nevezetesen az egyes területekre vonatkozó statisztikai változókat és azok osztályozási nómenklatúráját, valamint a megfigyelések megkövetelt gyakoriságát ezen irányelv mellékletei tartalmazzák.
(3) Az adatgyűjtést a lehetőségek szerint a rendelkezésre álló adatforrások alapján kell elvégezni, ezáltal csökkenteni kell az adatszolgáltatókra rótt terheket.
4. cikk
Kikötők
(1) Ennek az irányelvnek az alkalmazásában a 13. cikk rendelkezéseiben meghatározott eljárással összhangban össze kell állítani egy országok és tengerparti területek szerint kódolt és osztályozott kikötőlistát.
(2) Minden egyes tagállam kijelöli ebből a kikötőlistából azokat a kikötőket, amelyek éves áruforgalma meghaladja az 1 millió tonnát, illetve amelyek éves utasforgalma meghaladja a 200000 főt.
Ennek az irányelvnek a hatálybalépését követő legfeljebb három éven belül az egyes tagállamok jogosultak csak azokat a kikötőket kijelölni, amelyek éves áruforgalma meghaladja a 2 millió tonnát, illetve amelyek éves utasforgalma meghaladja a 400000 főt.
Minden egyes kijelölt kikötő vonatkozásában részletes adatokat kell szolgáltatni a VIII. melléklet rendelkezéseivel összhangban azokról a forgalmi területekről (áru- és utasforgalom), amelyekben az érintett kijelölt kikötő elérte az előírt kijelölési határértéket; az adatszolgáltatási kötelezettség olyan területek esetében, ahol a kikötő a határértéket nem érte el, csak összesített adatokat kell szolgáltatni.
(3) Az olyan kikötők esetében, amelyek a kikötőlistából nem kerültek kijelölésre, az adatszolgáltatási kötelezettség a VIII. melléklet A3 adatkészletének megfelelő adatokat tartalmazó, összesített adatszolgáltatásra vonatkozik.
5. cikk
A statisztikai adatok pontossága
Az adatgyűjtési módszereket olyan módon kell meghatározni, hogy a Közösség tengeri szállítási statisztikái tükrözzék a VIII. mellékletben előírt statisztikai adatkészletek vonatkozásában megkövetelt pontosságot. A pontossági követelményeket a 13. cikk rendelkezéseiben előírt eljárással összhangban kell meghatározni.
6. cikk
Az adatgyűjtés eredményeinek feldolgozása
A tagállamok annak érdekében, hogy összehasonlítható statisztikai adatokat kapjanak, kötelesek a 3. cikk alapján begyűjtött statisztikai információkat az 5. cikk rendelkezéseiben megkövetelt adatpontossági követelményeket kielégítő módon feldolgozni.
7. cikk
Az adatgyűjtés eredményeinek továbbítása
(1) A tagállamok a 3. cikkben említett adatok begyűjtéséből származó eredményeket továbbítják az Európai Közösségek Statisztikai Hivatala számára, beleértve a tagállamok által a hazai törvényeik által vagy a statisztikai adatok bizalmas jellegével kapcsolatosan elfogadott gyakorlatuk alkalmazásával bizalmas jellegűnek nyilvánított adatokat is a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatalához történő továbbításáról szóló, 1990. június 11-i 1558/90/EGK-Euratom tanácsi rendeletben [6] előírt rendelkezések szerint.
(2) Az adatgyűjtések feldolgozott adatait a VIII. mellékletben meghatározott adatkészleteknek megfelelő szerkezetben kell továbbítani. Az eredmények továbbításához felhasználható műszaki megoldások meghatározása a 13. cikk rendelkezéseiben előírt eljárással összhangban történik.
(3) Az eredményeket a negyedéves gyakoriságú megfigyelési időszakok esetében a tárgyidőszak végétől számított öt hónapon belül, az éves gyakoriságú megfigyelési időszakok esetében a tárgyidőszak végétől számított nyolc hónapon belül kell továbbítani.
Az első adatszolgáltatási időszakban az 1997. év első negyedévére vonatkozó adatokat kell továbbítani.
8. cikk
Jelentések
(1) A tagállamok a Bizottság rendelkezésére bocsátanak az adatok összeállításában felhasznált módszerekre vonatkozó minden információt. A tagállamok továbbá a Bizottság rendelkezésére bocsátanak az adatgyűjtési módszerekben bekövetkező minden lényeges változásra vonatkozó információt is.
(2) A Bizottság jelentést készít a Tanács részére egy hároméves időszakot meghaladó adatgyűjtést követően az ennek az irányelvnek megfelelően végrehajtott gyakorlati munka elvégzéséről.
9. cikk
A statisztikai adatok terjesztése
A Bizottság hozzáférhetővé teszi a megfelelő statisztikai adatokat, időszakonként összehasonlítva a megadott eredményekkel.
Az adatok Bizottság általi kihirdetéshez vagy nyilvánosságra hozatalához szükséges intézkedéseket a 13. cikk rendelkezéseiben meghatározott eljárással összhangban kell foganatosítani.
10. cikk
Átmeneti időszak
(1) Egy hároméves időtartamot meg nem haladó átmeneti időszak folyamán, amennyiben a nemzeti statisztikai rendszereken nagyobb mérvű kiigazítást kell végrehajtani, a 13. cikk rendelkezéseiben meghatározott eljárással összhangban, ezen irányelv rendelkezései alapján eltérés engedélyezhető.
(2) Az (1) bekezdésben említett átmeneti időszak folyamán a 13. cikk rendelkezéseiben meghatározott eljárással összhangban az alábbi kérdések vonatkozásában kísérleti tanulmányprogramok kidolgozását kell kezdeményezni:
a) az alábbi információelemek begyűjtésének megvalósíthatósága és a tagállamok, illetve adatszolgáltatók által viselt adatgyűjtési költségek:
- árumegnevezések a III. mellékletben és a VIII. melléklet B1 adatkészletében meghatározottak szerint,
- rövid útvonalakon szállított utasok,
- csatlakozó járatokkal és szállítási láncokkal kapcsolatos információk,
- a tengeri szállítóvállalkozás üzemeltetőjének nemzetiségére vonatkozó adatok;
b) az adatgyűjtés végrehajtásának megvalósíthatósága az alkalmazott kereskedelmi szokványok, a Nemzetközi Szabványügyi Szervezet (ISO), az Európai Szabványügyi Bizottság (CEN), valamint a nemzetközi vámszabályok vonatkozásában.
A Bizottság a kísérleti tanulmányok elkészítéséből származó eredményekről tájékoztatást nyújt a Tanács számára, és javaslatot terjeszt elő ennek az irányelvnek a kibővítési lehetőségeiről ezeknek az információelemeknek egy rendszeres adatszolgáltatási rendszerbe foglalása céljából.
11. cikk
Pénzügyi hozzájárulás
(1) Az ennek az irányelvnek a rendelkezései szerint megkövetelt adatszolgáltatási kötelezettség első három évére a tagállamok a Közösségtől pénzügyi hozzájárulásban részesülnek az általuk ezen a területen elvégzett munka ellenében.
(2) Az (1) bekezdésben említett elosztásra kerülő pénzügyi hozzájárulás összegének felhasználását az éves költségvetési eljárások részeként rögzítik.
(3) Az egyes években rendelkezésre álló felosztható összegeket az ezekért felelős költségvetési szerv határozza meg.
12. cikk
Az irányelv végrehajtásának részletes szabályai
Ennek az irányelvnek a részletes végrehajtási szabályait, beleértve a közgazdasági és műszaki fejlesztésekhez való igazításhoz szükséges intézkedéseket és különösen:
- az adatgyűjtési sajátosságok (3. cikk) és az ehhez az irányelvhez csatolt mellékletek kiigazításait olyan mértékig, amíg az ilyen kiigazítások nem idéznek elő lényeges mértékű költségnövekedést a tagállamok számára, és/vagy nem rónak túlzott terheket az adatszolgáltatókra,
- egy országok és tengerparti területek szerint kódolt és osztályozott, a Bizottság által rendszeresen frissített tartalmú kikötőlistát (4. cikk),
- a statisztikai adatok pontosságával kapcsolatos követelményt (5. cikk),
- az adatállomány összeállításának leírását és az eredményeknek a Bizottság felé való továbbításában felhasználandó kódokat (7. cikk),
- az adatok kihirdetésével és terjesztésével kapcsolatos intézkedéseket (9. cikk),
- az átmeneti időszak folyamán ezen irányelvtől való eltérés engedélyezését és a beütemezett kísérleti tanulmányokat (10. cikk),
- a hajócsoportonkénti besorolással egyenértékű nómenklatúrát (VII. melléklet),
a 13. cikk rendelkezéseiben előírt eljárással összhangban kell megállapítani.
13. cikk
Eljárás
(1) A Bizottság munkáját a 89/382/EGK-Euratom rendelet rendelkezései szerint felállított statisztikai programbizottság segíti.
(2) A Bizottság képviselője a bizottság elé terjeszti a meghozni kívánt intézkedések tervezetét. A bizottság a tervezettel kapcsolatos véleményét az elnök által az ügy sürgősségének megfelelően meghatározott határidőn belül nyilvánítja ki. A bizottság véleményét a Szerződés 148. cikke (2) bekezdésében előírt többség alapján alakítja ki olyan határozatok esetében, amelyeket a Tanácsnak a Bizottság javaslata alapján kell elfogadnia. A tagállamok bizottságon belüli szavazatait az abban a cikkben előírt módon súlyozni kell. Az elnök nem szavaz.
(3) a) A Bizottság az előterjesztett intézkedéseket elfogadja, s azok azonnali hatállyal alkalmazandók;
b) Abban az esetben azonban, ha ezek az intézkedések nincsenek összhangban a bizottság véleményével, a Bizottság köteles haladéktalanul javaslatot terjeszteni a Tanács elé a meghozni kívánt intézkedésekkel kapcsolatosan.
Ebben az esetben:
- a Bizottság a meghozni kívánt intézkedések alkalmazásának a hatályba léptetését a közlés napjától számított három hónapos időszakra elhalasztja,
- a Tanács az előző fordulatban említett határidőn belül minősített többséggel ellentétes értelmű határozatot hozhat.
14. cikk
Az irányelv végrehajtása
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1997. január 1-jéig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadtak el.
15. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
16. cikk
Ennek az irányelvnek a tagállamok a címzettjei.
Kelt Brüsszelben, 1995. december 8-án.